થાઈલેન્ડની પૂર્વ દિશાનો પાડોશી દેશ એટલે કમ્બોડિયા. જોતા જ ગમી જાય તેવો અનેરો દેશ. અલબત અહીં લાંચ રીશવત ખુબ ચાલે છે. પણ લોકોનો સ્વભાવ ખુબ મળતાવડો અને હેલ્પફુલ છે. જેનો ઈતિહાસ પણ ઘણો જુનો અને રસસભર છે. સ્વાદિષ્ટ વ્યંજનો અને જીવંત નાઈટલાઈફ. કમ્બોડિયા એક એવો દેશ છે કે જે હજી 1975 થી 1979 વચ્ચે થયેલા નરસંહારના આઘાતમાંથી બહાર નથી નીકળી શક્યો. અને સ્વાભાવિક છે જે દેશે માત્ર 40 વરસ પહેલા જ 20 થી 30 લાખ લોકોની કતલ જોઈ હોય તેના ઘાવ હજી રૂઝાયા ન હોય. આ ગરીબ દેશમાં હજી જોઈએ તેવી સુવિધાઓ નથી પરંતુ તેની સંસ્કૃતિ અને વૈવિધ્યતા એટલી જ રસજણસ છે. અને બીજી સો આનાની વાત એ કે પ્રવાસીઓના ખિસ્સાને પોસાઈ શકે તેવો દેશ છે.